
Zölden, sárgán, kéken - Kecskemét szelektív hulladékgyűjtésének gyakorlati tapasztalatai társadalmi és szolgáltatói oldalról

A fenntarthatóság egyre fontosabb részét képezi a mai gazdaságoknak és azok versenyképességi megítélésének. A kutatásunk ennek egy kis szegmensében, a szelektív hulladékgyűjtés témakörében vizsgálódik egy gyakorlati példán keresztül. Megfigyelésünk tárgyának a kecskeméti rendszer működésének megismerését, valamint a városi lakosság nem reprezentatív megkérdezését választottuk. Kiindulópontunk az volt, hogy nem értettük, miért szüntettek meg szelektív hulladékgyűjtő szigeteket Kecskeméten, míg a tendencia pont az ellenkezőjét kívánná meg, tehát nem áll-e szöges ellentétben a fenntartható fejlődés eszméjével?
Kutatásunk legfőbb megállapítása abban rejlik, hogy szembe állítottuk a szolgáltató által kialakított szelektív hulladékgyűjtési rendszert, mint lehetőségeket, valamint a lakosság részéről megjelenő elvárásokat, tapasztalatokat. E két oldal ütköztetésének eredményeképpen számos olyan megállapítást tettünk, mellyel viszonylag egyszerűen lehet hatékonyan javítani a rendszer működését.
Dolgozatunk másik fontos pontja, hogy a nem reprezentatív fogyasztói kutatás során vizsgáltuk azt is, hogy Magyarország többi városában (külön kategóriában Budapest) mennyire elégedettek a lakosok az ottani szelektív hulladékgyűjtési rendszerrel. Ezek alapján is próbáltunk következtetések megfogalmazni.
A kutatásunk megvilágította, hogy a többi városhoz képest Kecskemét elmaradott a szelektív hulladékgyűjtés tekintetében, mivel nem áll rendelkezésre a megfelelő pénzügyi és támogatási háttér, nincs kiépítve az infrastruktúra, valamint a lakosság tájékoztatása sem megoldott. Ezen túlmenően pedig jelentős a rendszerben csalódott lakosok száma, ami hosszú távon motiválatlanságot eredményezhet a szelektív hulladékgyűjtéssel kapcsolatban.



